

Äänekosken Urheilijat ry / Yleisurheilujaosto

**TOIMINTAKÄSIKIRJA**

 **PÄIVITETTY 12/2013**

**SISÄLLYSLUETTELO 2**

**Johdanto 3**

**1. Seuran arvot 4**

**2. Toiminnan tavoitteet, toiminta-ajatus ja visio 2016 4**

Seuran kilpailulliset ja urheilulliset tavoitteet **5**

 Yleisurheilujaoston visio vuodelle 2016 **6**

 **3. Seuran / yu-jaoston organisaatio 6**

 Seuraorganisaation toimenkuvat **7**

 Jaoston puheenjohtaja **7**

 Sihteeri **7**

 Varapuheenjohtaja **7**

 Rahastonhoitaja **7**

 Valmennuspäällikkö **7**

 Nuorisopäällikkö **8**

 Kilpailuvastaava **8**

 Kioskivastaava **8**

**4.Toimintasuunnitelma ja toimintakertomus 8**

**5. Kilpailutoiminta 9**

**6. Valmennustoiminta ja hinnoittelu 10**

 Liikuntaleikkikoulu 3-6-vuotiaille **10**

 Urheilukoulu 7-9-vuotiaille **10**

 Urheilukoulu 10-13-vuotiaille **11**

 Yli 14-vuotiaiden harjoitusryhmät **11**

 Urheilijasopimukset **11**

 Kausi-, urheilukoulu- ja jäsenmaksut **11**

 Lasten ja nuorten toiminnan pelisäännöt **12**

 Ohjauspalkkiot **13**

**7. Koulutus 13**

**8. Toiminnan arviointi 14**

**9. Palkitseminen ja valmennustuki 14**

 Pääseuran stipendirahasto **14**

 Jaoston vuosipalkitsemiset **14**

 Team-rahasto **15**

 Veteraanistipendit ja lahjakortit **15**

 Viikkokisojen palkinnot **15**

 Stipendien maksukäytännöt ja omavastuut **16**

**10. Viestintä ja markkinointi 16**

**11. Varainhankinta ja sponsoriyhteistyö 17**

 Jaoston rahaliikenne **17**

**12. Toiminnan vuosikello 18**

**13. Tilastointi 19**

**14. SM-kisojen korvauskäytännöt 19**

Menettely sairastapauksissa **20**

**15. Hakemukset ja anomukset 20**

**16. Seura-asut ja varustehankinnat 20**

**Johdanto**

Äänekosken Urheilijat ry on yleisseura, joka on perustettu vuonna 1932. Seuran lajikirjo on vaihdellut vuosikymmenten saatossa ja tällä hetkellä lajivalikoimaan kuuluvat ampumahiihto, hiihto/pujottelu, lentopallo sekä seuran lippulaivana toimiva yleisurheilu. ÄU:lla on varsin maineikas historia ja muun muassa viisi seuran jäsentä on edustanut Suomea olympiakisoissa. Pääseuran yhteydessä toimii aktiivinen noin 130-jäseninen, ÄU-veteraanit niminen yhdistys.

Äänekosken Urheilijat ry on Keski-Suomen Yleisurheilun, Suomen Urheiluliiton, Suomen Veteraaniurheiluliiton, hiihtoliiton, lentopalloliiton ja ampumahiihtoliiton jäsenseura.

Tämän toimintakäsikirjan tavoitteena on selkiyttää ja yhtenäistää yleisurheilujaoston toimintatapoja sekä määrittää tavoitteet ja vastuualueet jaoston toiminnalle.

Toimintakäsikirja antaa vastauksia kysymyksiin, niin urheilijalle kuin kenelle tahansa toiminnasta kiinnostuneelle tai toimintaan mukaan haluavalle henkilölle siitä, kuinka ÄU:n yleisurheilussa toimitaan. Toimintakäsikirja on tietopankki ja ohjekirjanen, joka antaa tietoa ja ohjeita toiminnasta ja toimintatavoista sekä toiminnan tarjoamista mahdollisuuksista. Yleisurheilujaosto toimii avoimesti ja haluaa tarjota harrastajilleen yhteiset pelisäännöt.

Toimintakäsikirja on väline yleisurheilutoiminnan jatkuvaan kehittämiseen. Tämän lisäksi käsikirjaa voidaan käyttää yleisurheilutoiminnan tason ja laadun arvioimiseen.

1. **Seuran arvot**

Äänekosken Urheilijat ry:n yleisurheilutoiminta pohjautuu seuraavassa kuvattuun arvopohjaan:

AVOIMUUS

Seuran toiminta on avointa ja läpinäkyvää. Asioista keskustellaan ja päätökset tehdään yhdessä.

KASVATUKSELLISUUS JA EETTINEN KESTÄVYYS

Harjoituksissa ja kaikessa yhteisessä toiminnassa on pelisäännöt, joita noudatetaan. Seura painottaa terveitä elämäntapoja, hyvää käytöstä, toisten huomioimista ja kunnioittamista. Päihteettömyys on seuran toiminnassa ehdotonta.

REHELLISYYS

Seuran toiminta pohjautuu rehellisyyteen. Vilppiä ja epärehellisiä keinotteluja ei hyväksytä missään muodossa.

TASAPUOLISUUS JA MONIARVOISUUS

Seura pyrkii toimimaan kaikissa toiminnoissaan niin tasapuolisesti kuin se olosuhteet huomioiden on mahdollista. Kaikenlainen kiusaaminen ja ryhmän ulkopuolelle jättäminen on ehdottomasti kiellettyä.

TULOKSELLISUUS

Seuratoiminnan yksi keskeinen tavoite on olla huippu-urheiluseura, joka edellyttää tuloksia. Tämä vaatii urheilijoilta sitoutumista asetettujen tavoitteiden saavuttamiseen ja seuraorganisaatiolta sitoutumista tarvittavien olosuhteiden ja resurssien luomiseen.

YHTEISÖLLISYYS

Seura haluaa edistää osallisuutta, yhteisöllisyyttä ja yhteenkuuluvuuden tunnetta.

1. **Toiminnan tavoitteet, toiminta-ajatus ja visio 2016**

Äänekosken Urheilijoiden tavoitteena on olla huippu-urheiluseura, joka pystyy tuottamaan menestystä aina kansainväliselle huipulle asti. Vaikka seura on pääasiassa kasvattajaseura, yleisurheilujaosto haluaa tarjota urheilijalle laadukasta valmennusta ja mahdollisuuden kehittää omaa osaamistaan ja olla tukemassa urheilijan polkua sen jokaisella askeleella aina kansainväliselle huipulle saakka.

Tavoitteena on tarjota laadukasta, hyvin organisoitua ohjausta ja valmennusta kaiken ikäisille yleisurheilusta kiinnostuneille ja samalla toteuttaa oma osansa yhteiskunnallisesta vastuusta lasten ja nuorten liikuttajana. Yleisurheilun on tarkoitus olla matalan kynnyksen toimintaa, johon kuka tahansa on tervetullut osallistumaan. Matalan kynnyksen toiminnan kautta seura voi vaikuttaa ennalta ehkäisevällä tavalla esimerkiksi nuorten syrjäytymiseen. Seuran tavoitteena on rekrytoida ja kouluttaa osaavia ohjaajia ja valmentajia mukaan toimintaan. Seura haluaa tuottaa myönteisiä yleisurheilukokemuksia niin kilpailijoille, kuin kaikille muillekin toiminnassa mukana oleville lajin harrastajille.

Yleisurheilujaoston toiminnan tulee perustua laadukkaaseen ja suunnitelmalliseen johtamiseen. Pääseuran hallituksen ja jaoston välistä vuorovaikutteista keskustelua tulee vaalia aktiivisesti. Yhteistyöllä ja yhteisillä näkemyksillä seura kykenee uudistumaan ja toiminta kehittyy.

Laadukkaiden kilpailutapahtumien järjestäminen niin lapsille kuin aikuisillekin on yksi merkittävä tavoite seuran toiminnassa.

**Seuran kilpailulliset ja urheilulliset tavoitteet konkreettisin luvuin mitattuna ovat:**

 **Toteutunut 2013 Tavoite 2014**

 Kalevanmalja- pisteet 37 40

 Arvokisapisteet 20 50

 Luokkaurheilijat + pm-pisteet 39 45

 SM 14/15v 4 4

 Passi (lisenssi) pisteet/määrä 11.25 / 45 12.50 / 50

 Seuraluokittelupisteet/sijoitus 111.25 / 62. 130 / 60.

 Seuraluokittelussa valioluokka ja piirissä 4. valioluokka / 3.

 Sisulisätilastossa (piiri) 8. sija 6.sija

 Viikkokisailijoiden määrä 83 90

 Uusia koulutettuja ohjaajia 3 1-2

Seura tukee ja kannustaa koulutettuja ohjaajia hakeutumaan jatkokoulutuksiin mahdollisuuksien mukaan.

**Yleisurheilujaoston visio vuodelle 2016:**

Äänekosken Urheilijat ry:n yleisurheilu on vahva, vireä, hyvin johdettu ja organisoitu valioluokan (70 parasta) seura.

1. **Seuran / yu- jaoston organisaatio**

Äänekosken Urheilijoiden yleisurheilutoiminnasta, toiminnan suunnittelusta, organisoinnista, laadusta ja päätöksistä vastaa yleisurheilujaosto. Jaosto koostuu puheenjohtajasta, varapuheenjohtajasta, sihteeristä sekä 5-8 jäsenestä.

Jaoston puheenjohtaja sekä varapuheenjohtaja tai muu jaoston jäsen edustaa jaostoa pääseuran johtokunnassa (hallitus), joka vastaa koko seuran toiminnasta.

Yleisurheilujaosto kokoontuu keskimäärin 3-5 kertaa vuodessa, kuitenkin vähintään kaksi kertaa vuodessa, ennen pääseuran syys- ja kevätkokouksia.

Jaosto on päätösvaltainen kun vähintään puolet jaoston jäsenistä on paikalla päätöksiä tehtäessä. Puheenjohtajan ääni ratkaisee tasatilanteessa.

Jaoston toimikausi alkaa 1.1. ja päättyy kalenterivuoden viimeisenä päivänä. Jaoston jäsenyys kestää vähintään yhden vuoden. Jaostosta eroaminen ja jaostoon liittyminen päätetään ja vahvistetaan jaoston kokouksissa. Eroamisesta on ilmoitettava vähintään kaksi kuukautta ennen toimikauden päättymistä.

Puheenjohtaja ja sihteeri toimivat kokouksien kokoonkutsujina. Kutsu tulee ilmoittaa vähintään viikkoa ennen kokouksen suunniteltua ajankohtaa. Kokouksen esityslistan kokoaa jaoston sihteeri yhdessä puheenjohtajan kanssa. Jaoston jäsenet ilmoittavat sihteerille kokouksen asialistalle käsiteltäväksi haluamansa asiat.

Jaoston sihteeri kirjaa kokouksen kulun, käsitellyt asiat ja tehdyt päätökset ylös. Puheenjohtaja vahvistaa pöytäkirjan. Sihteeri puhtaaksikirjoittaa pöytäkirjat ja lähettää pöytäkirjat kaikille jaoston jäsenille nähtäväksi. Pöytäkirjantarkastajat hyväksyvät pöytäkirjat allekirjoituksillaan. Pöytäkirjat arkistoidaan yleisurheilujaoston kansioihin, joita säilytetään seuran toimistolla.

**Seuraorganisaation toimenkuvat**

**Jaoston puheenjohtaja**

* johtaa yleisurheilujaoston toimintaa ja kokouksia
* vahvistaa kokouskutsut, esityslistat ja pöytäkirjat
* pitää yhteyttä Äänekosken kaupunkiin ja yhteistyökumppaneihin
* huolehtii talouden seurannasta ja laskujen hyväksymisestä
* laatii budjetin
* laatii avustushakemukset
* neuvottelee sponsorisopimuksia
* sopii varainhankinnoista, kuteen talkoot
* vastaa urheilijahankinnoista esim. Äänekoski Games
* edustaa yleisurheilujaostoa pääseuran johtokunnassa

**Sihteeri**

* laatii kokouskutsut, esityslistat ja pöytäkirjat
* huolehtii pöytäkirjojen ym. jakelusta
* toimii sihteerinä jaoston kokouksissa

**Varapuheenjohtaja**

* toimii tarvittaessa puheenjohtajan varahenkilönä
* vastaa harjoitusvuorojen varaamisesta
* laatii toimintasuunnitelman ja toimintakertomuksen
* avustaa budjetin laadinnassa
* avustaa avustushakemusten laadinnassa
* vastaa seuran sisäisestä ja ulkoisesta tiedottamisesta
* valmistelee ja järjestää kauden päätöstilaisuuden sekä palkitsemiset
* edustaa yleisurheilujaostoa pääseuran johtokunnassa

**Rahastonhoitaja**

* vastaa jaoston rahaliikenteestä; seuraa rahaliikennettä ja maksaa laskut
* hoitaa vaihtokassan kilpailutapahtumiin
* tulouttaa kisatapahtumien käteistuoton jaoston tilille

**Valmennuspäällikkö**

* vastaa leirityksistä; leirien järjestäminen ja leirityksiin hakeutuminen
* hoitaa asu- ja välinehankinnat
* vastaa harjoitus- ja valmennustoiminnan toimivuudesta
* vastaa siitä, että kaikilla on valmennus kunnossa
* rekrytoi uusia ohjaajia ja valmentajia mukaan toimintaan sekä kannustaa heitä kouluttautumaan
* päävastuu vanhempien urheilijoiden parissa (yli 15v)

**Nuorisopäällikkö**

* organisoi ja vastaa liikuntaleikkikoulun (3-6v) sekä sisulisäikäisten (7-15v) lasten ohjaus- ja harjoitustoiminnasta, kuten urheilukouluista
* organisoi ja vastaa lasten viikkokisatoiminnasta
* huolehtii sisulisäikäisten osallistumisesta kilpailuihin esim. sisuhuipentumat
* vastaa sisulisäikäisten leirityksistä ja niihin hakeutumisesta

**Kilpailuvastaava**

* hoitaa kilpailujen hakemiset ja kilpailuluvat
* tekee kenttävaraukset
* vastaa kisaorganisaation kokoamisesta
* laatii kilpailuaikataulut
* vastaa tiedusteluihin
* hoitaa markkinoinnin ja tiedottamisen

**Kioskivastaava**

* vastaa kioskitoiminnasta ja tavarahankinnoista kilpailutapahtumissa
1. **Toimintasuunnitelma ja toimintakertomus**

Jaoston varapuheenjohtaja yhdessä puheenjohtajan kanssa laativat yleisurheilujaoston tulevan vuoden toimintasuunnitelman. Suunnitelman tulee sisältää seuraavan toimikauden yu-jaoston kokoonpano, harjoitus- ja valmennustoiminnan suunnitelmat, kilpailutoiminnan suunnitelmat, koulutus- ja kurssitoiminnan, tiedotus- ja taloustoiminnan sekä seuran urheilulliset ja kilpailulliset tavoitteet. Toimintasuunnitelma hyväksytään ja vahvistetaan jaoston kokouksessa. Toimintasuunnitelma tulee olla valmiina loka-marraskuun vaihteessa, parisen viikkoa ennen pääseuran sääntömääräistä syyskokousta, jossa toimintasuunnitelma esitellään. Toimintasuunnitelma on nähtävissä seuran nettisivuilla yu-osiossa.

Päättyneen toimintakauden toimintakertomuksen laatii varapuheenjohtaja tai joku jaoston jäsen yhdessä puheenjohtajan kanssa. Toimintakertomuksesta tulee ilmetä, kuinka toimintasuunnitelmassa kirjatut asiat ovat toteutuneet päättyneen toimintakauden aikana ja mitä muita merkittäviä asioita ja tapahtumia kauden toimintaan on sisältynyt. Toimintakertomuksen liitteenä on tilastovastaavan katsaus kauden urheilulliseen menestykseen.

Toimintakertomus hyväksytään ja vahvistetaan jaoston kokouksessa. Toimintakertomus tulee olla laadittuna maalis-huhtikuun vaihteessa, parisen viikkoa ennen pääseuran sääntömääräistä kevätkokousta, jossa toimintakertomus tarkastetaan ja hyväksytään. Toimintakertomus on nähtävissä seuran nettisivuilla yu-osiossa.

1. **Kilpailutoiminta**

Yleisurheilujaoston tavoitteena on järjestää vuosittain laadukkaita ja hyvin organisoituja kilpailutapahtumia. Kansallinen Äänekoski Games on jo perinteinen kauden pääkilpailutapahtuma, johon panostetaan vahvasti. Äänekoski Games on merkittävä tulonlähde jaostolle ja kisojen tuotolla on suuri merkitys lasten ja nuorten valmennustoiminnan resursseihin.

Yleisurheilujaosto järjestää Äänekoski Games- kilpailujen lisäksi vuosittain 3-6 alueelliset nuorisokilpailut. Piirinmestaruuskilpailuja ja sisulisäkilpailuja haetaan tilanteen ja resurssien mukaan.

Yleisurheilujaosto hoitaa toimitsijatehtävät Osuuspankin kanssa yhteistyönä järjestettävissä lasten Hippo kisoissa.

Lasten viikkokisasarja toteutetaan jaoston toimesta aina kesäkaudella. Sarja käsittää kymmenen kilpailua kesä maanantaisin.

Seura ottaa osaa valtakunnalliseen Suomen Urheiluliiton järjestämään Kunniakierros- tapahtumaan ja järjestää tapahtuman paikkakunnalla sopivaksi katsomanaan ajankohtana.

Lisäksi yleisurheilujaosto avustaa toimitsijatehtävissä tarpeen mukaan esimerkiksi koulujen yleisurheilukilpailuissa tai muissa tapahtumissa.

Halukkaat seuran urheilijat, lapset, nuoret ja aikuiset voivat osallistua kilpailutoimintaan niin kesä- kuin hallikaudellakin. Jaosto maksaa urheilijalle kilpailulisenssin, joka lasten sarjoissa sisältää myös tapaturmavakuutuksen.

Kilpailuihin ilmoittautuminen tapahtuu pääasiassa itsenäisesti kilpailukalenteri.fi palvelun kautta. Kisailmoittautumiset voi tehdä myös sähköpostitse. Valmennuspäällikkö, nuorisopäällikkö ja seuran muut valmentajat ja ohjaajat avustavat ilmoittautumisasioissa. Jos kyseessä on joukkuekisa tai muu vastaava, niin seura hoitaa ilmoittautumiset ja maksut.

Seuran omiin kilpailuihin osallistuminen on seuran jäsenille maksutonta. Toisten seurojen järjestämiin kilpailuihin (kansalliset, alueelliset) osallistuttaessa jokainen hoitaa osallistumismaksunsa itse.

 Seura kustantaa seuraavien kilpailujen osallistumismaksut:

* sisulisämestaruuskilpailut (huipentumat, ottelut, viestit, maastot)
* Junior Games tason valtakunnalliset nuorisokilpailut (esim. YAG,TIJG)
* piirinmestaruuskilpailut
* aluemestaruuskilpailut
* suomenmestaruuskilpailut
1. **Valmennustoiminta ja hinnoittelu**

Yleisurheilujaosto tarjoaa mahdollisuuden osallistua seuraaviin ohjattuihin harjoitusryhmiin:

**Liikuntaleikkikoulu 3-6-vuotiaille**

Lasten liikuntaleikkikoulu 3-6-vuotiaille tarjoaa leikinomaista liikuntaa, kehon hallintaa, yhdessä oloa, oivaltamisen iloa ja onnistumisen elämyksiä. Liikuntaleikki koulu opettaa perusliikkeitä ennen varsinaisten lajitaitojen opettelua. Liikuntaleikkikoulu kokoontuu kerran viikossa. Ryhmän toimintaa koskeva ajankohtainen tieto löytyy seuran nettisivujen yu-osiosta.

**Urheilukoulu 7-9-vuotiaille**

7-9-vuotiaiden urheilukoulu tarjoaa mahdollisuuden jatkaa liikuntaleikkikoulun pohjalta opittujen perusasioiden kehittämistä. Edelleen leikinomaiseen toimintaan pohjautuvassa harjoittelussa opetellaan jo syvällisemmin yleisurheilun peruslajitaitoja, kuten juoksemista, hyppäämistä ja heittämistä. Urheilukoulu kokoontuu kerran viikossa. Ryhmän toimintaa koskeva ajankohtainen tieto on luettavissa seuran nettisivujen yu-osiosta.

**Urheilukoulu 10–13-vuotiaille**

10-13-vuotiaiden urheilukoulu tarjoaa mahdollisuuden tutustua tarkemmin eri yleisurheilulajeihin ja harjoitella sekä yleisurheilulajien tekniikkaa, että lajeissa vaadittavia fyysisiä ominaisuuksia. Ryhmä kokoontuu kaksi kertaa viikossa. Ryhmän toimintaa ja aikatauluja koskeva ajankohtainen tieto löytyy seuran nettisivujen yu-osiosta.

**Yli 14-vuotiaiden harjoitusryhmät**

Yli 14-vuotiaiden harjoittelu ja valmennustoiminta tapahtuu lähinnä pienryhmissä ja yksilöllisesti harjoitusohjelmien mukaan. Ohjatut, yhteiset harjoitukset pyritään harjoituskauden aikana pitämään kaksi kertaa viikossa, jopa useamminkin. Ryhmien toimintaa ja harjoitusaikoja koskeva ajankohtainen tieto löytyy seuran nettisivujen yu-osiosta. Asioista voi myös tiedustella suoraan valmennuspäälliköltä ja nuorisopäälliköltä.

Seuran koulutetuista ohjaajista, valmentajista ja yhteystiedoista löytyy listaus seuran nettisivuilta.

**Urheilijasopimukset**

Urheilijasopimukset neuvottelee pääasiassa valmennuspäällikkö yhdessä jaoston puheenjohtajan kanssa. Urheilijasopimus on seuran ja urheilijan välinen sopimus, joka sisältää erikseen määriteltyjä oikeuksia ja velvollisuuksia valmennustukeen, kilpailutoimintaan ym liittyen. Urheilijasopimukset tehdään M/N17 ja sitä vanhempien urheilijoiden kanssa. Urheilijasopimukset vahvistetaan jaostossa.

**Kausi-, urheilukoulu- ja jäsenmaksut**

Yleisurheilujaosto päättää kausimaksun suuruudesta ja suorittaa vuosittaiset hinnan tarkistukset. Toimintakausi alkaa 1.10. ja päättyy 30.9.

Kausimaksun suuruus yli 14-vuotiailta on tällä hetkellä 130 euroa. Maksu sisältää vähintään kahdet ohjatut harjoitukset viikossa, lisenssin sekä osallistumismaksut pm- ja SM- kisoihin. Kausimaksu koskee kaikkia seuran väreissä kilpailevia urheilijoita. Itsenäisesti harjoittelevilta tai toisella paikkakunnalla asuvilta kausimaksun suuruus on puolet (50%) täydestä hinnasta.

10-13-vuotiaiden urheilukoulumaksu on niin ikään 130 euroa. Maksu sisältää kahdet ohjatut harjoitukset viikossa, lisenssin, tapaturmavakuutuksen sekä osallistumismaksut pm ja SM-kisoihin. Sisaralennus 10 euroa. Sisulisäsarjoissa pelkkä kilpaileminen ei edellytä kausimaksun maksamista. Seura kustantaa kilpailulisenssin kaikille niille, jotka haluavat kilpailla.

3-9-vuotiaiden urheilukoulu/liikuntaleikkikoulu maksu on 80 euroa/vuosi. Maksu sisältää ohjatun harjoituksen kerran viikossa, vakuutuksen, lisenssin mikäli haluaa kilpailla ja T-paidan. Sisaralennus 10 euroa.

Vastuullisten ohjaajien/valmentajien lasten osalta kausimaksu on 50 euroa.

Viikkokisat ja seuran järjestämät kilpailut ovat omille urheilijoille ilmaisia.

Seuran jäsenmaksu on 12 euroa/vuosi. Perhemaksu 20 euroa/vuosi (sisältää kaikki ilmoitetut perheenjäsenet). Alle 15-vuotiaat lapset 5 euroa. Jäsenmaksu kerätään vuosittain kaikilta seuran jäseniltä.

Leirityksien omavastuu on 60 euroa/leiri (alueleirit, seuraleirit). Piirileirien osalta omavastuu 50%. Lajikarnevaalien leirimaksusta yleisurheilujaosto maksaa 50 %.

Hippo Power-leirityksien omavastuu on 50% leiripäivän hinnasta. Jaosto maksaa leirityksien loppuosan. Äänekoskella pidettävät seuraleirit ovat ilmaisia.

Pääseura kustantaa yli 15-vuotiaille urheilijoille kulun Äänekosken liikuntatalon maksullisiin kunto- ja voimailusaleihin. Urheilija korvaa edun pääseuralle talkootyönä Äänemäessä tai muussa pääseuran määrittelemässä talkootyössä.

**Lasten ja nuorten toiminnan pelisäännöt**

Äänekosken Urheilijat tarjoaa lapsille ja nuorille turvallisen ympäristön harjoitella yleisurheilun taitoja. Jokaisella osallistuvalla lapsella on oikeus harjoitella ja kehittyä oman taitotasonsa, valmiuksiensa ja fyysisten ominaisuuksiensa mukaisesti. Jokaisella lapsella ja nuorella on halutessaan oikeus edustaa seuraa kilpailuissa. Toiminnassa pyritään aina avoimuuteen ja rehellisyyteen. Toisten huomioonottaminen on merkittävä asia kaikkien toiminnassa mukana olevien kesken. Lapsia ja nuoria ei painosteta osallistumaan harjoituksiin tai kisoihin, mutta seura pyrkii sitouttamaan lapset ja nuoret perheineen mukaan toimintaan.

**Ohjauspalkkiot**

Yleisurheilujaosto on päättänyt mukailla Suomen Urheiluliiton suosituksia ohjauspalkkioiden maksamisessa.

Kerran viikossa tapahtuvasta ohjauksesta ei ohjaajille makseta mitään. Toiminta katsotaan vapaaehtoisuuteen perustuvaksi harrastustoiminnaksi, jolloin perusteita palkkioiden maksulle ei ole.

Kaksi kertaa tai useammin viikossa tapahtuvasta ohjauksesta seura maksaa kulukorvausta 5 euroa/kerta. Ohjaajan tulee pitää kirjaa ohjauskerroista ja laskuttaa seuraa ohjauksista matkalaskun muodossa toimintakauden päätyttyä. Poikkeustapauksissa korvauskäytännöistä päätetään yleisurheilujaostossa.

Ohjauspalkkiot maksaa pääseura. Laskut tulee toimittaa suoraan pääseuran sihteerille loka-marraskuun aikana.

Muissa laskutusasioissa jaoston puheenjohtaja tarkastaa ja hyväksyy laskut ennen maksamista. Jaoston puheenjohtajan laskut hyväksyy johtokunnan puheenjohtaja yhdessä sihteerin kanssa. Tarkempi kuvaus hyväksymiskäytännöistä löytyy seuran nettisivuilla kohdasta hallinto.

1. **Koulutus**

Seura on valmis kouluttamaan uusia ohjaajia ja valmentajia aina kun halukkuutta löytyy. Seura edellyttää, että mikäli koulutus maksetaan, niin ohjaaja on käytettävissä seuran toiminnassa vähintään seuraavat kaksi vuotta. Toiminta voi olla esimerkiksi ohjaus- tai valmennustyötä, toimitsijatehtäviä tai muuta taustatyötä pääseuran tai yu-jaoston määrittelemänä.

 Johtokunnan päätöksellä on sovittu, että pääseura maksaa koulutuksista aiheutuvat kulut. Alle 500 euroa maksavat koulutukset pääseura kustantaa automaattisesti. Yli 500 euroa maksavista koulutuksista vaaditaan erillinen johtokunnan päätös.

Jaoston tavoitteena on vuosittain löytää ja kouluttaa 1-2 uutta ohjaajaa/valmentajaa.

1. **Toiminnan arviointi**

Yleisurheilujaosto arvioi omaa toimintaansa toimintakauden päätyttyä. Arvioinnin tavoitteena on seurata ja arvioida seuran arvojen ja strategian, toiminnan laadun ja suunnitelmien sekä kilpailullisten tavoitteiden toteutumista.

Kilpailullisten tavoitteiden kriteereinä toimivat Kalevanmalja- pisteet (SM-kisat), arvokisaedustukset, sisulisäpisteet, seuraluokittelupisteet sekä pm- kisamenestys. Lisäksi seurataan maksettujen lisenssien määrän kehittymistä sekä ohjattuihin harjoituksiin ja viikkokisoihin osallistuvien henkilöiden määrää. Kilpailulliset kriteerit mainittiin aikaisemmin tavoitteet osiossa ja ne löytyvät kokonaisuudessaan myös toimintasuunnitelmasta.

Toimintaa voidaan arvioida myös toimijoille, urheilijoille ja vanhemmille suunnatuilla kyselyillä sekä seuran nettisivujen palauteosion välityksellä.

Seuran johtokunta ja vuosikokous arvioivat toimintasuunnitelman kerran vuodessa.

1. **Palkitseminen ja valmennustuki**

**Pääseuran stipendirahasto**

Pääseura palkitsee stipendein menestyneet vähintään 14 vuotta täyttäneet urheilijat omien stipendisääntöjensä mukaisesti. Käytännössä menestys tarkoittaa säännöissä määriteltyä tulostasoa (pisteytys), vähintään pistesijoille yltämistä ikäluokkansa SM-kisoissa sekä arvokisaedustuksia ja menestystä arvokisoissa. Myös valmentajille on määritelty pieni menestysbonus. Tarkat stipendisäännöt löytyvät kirjallisena seuran toimistolta.

**Jaoston vuosipalkitsemiset**

Yleisurheilujaosto palkitsee kauden päätteeksi vuoden parhaan tyttö- ja poikaurheilijan ikäluokissa 9-19-vuotiaat. Palkinnon saaminen edellyttää vähintään osallistumista oman ikäluokkansa piirinmestaruuskilpailuihin. Mikäli vähimmäiskriteeriä kukaan ei täytä, palkinto voidaan jättää jakamatta. Tsemppaajan palkinnolla palkitaan vuosittain yksi alle 17-vuotias tyttö ja poika. Lisäksi palkitaan kiertopokaalein vuoden tyttö- ja poikaurheilija sekä seuran paras yleisurheilija, vuoden mies- ja naisurheilija, vuoden valmentaja/ohjaaja, vuoden toimitsija ja vuoden veteraaniurheilija.

**Team-rahasto**

Yleisurheilujaosto jakaa valmennustukea (Team-rahasto) 16 vuotta täyttäneille menestyneille urheilijoille. Tuen suuruus määritellään henkilökohtaisesti kunkin urheilijan kohdalla. Tuen suuruutta määriteltäessä huomioon otetaan urheilijan menestys, ikä, taso, jolla sillä hetkellä urheillaan sekä tulevaisuuden näkymät ja kehitysodotukset urheilijanpolulla. Team-rahaston jako toimii myös ”jarruna” kohtuuttoman suurien tukieuromäärien karttumista vastaan. Team-rahasto toimii tasapainottavana tekijänä eri kehitysvaiheissa olevien urheilijoiden tukieuroja jaettaessa. Team-rahasto kokonaisuuteen sisältyvät siis pääseuran stipendirahasto sekä veteraanien stipendit. Päätökset tuen suuruudesta tekee yleisurheilujaosto.

Team-rahaston varoista osa on varattu seuran ulkopuolelta tulevien valmentajien valmentajapalkkioihin. Palkkioiden suuruus on suhteessa valmennettavan ikään ja tasoon. Käytännössä tämä tarkoitta sitä, että lapsiurheilusta maksetaan lapsikorvaus ja aikuisurheilusta aikuiskorvaus eli käytetään ns. nousevaa korvausta. Oman perheenjäsenen valmennuksesta ei makseta korvauksia.

**Veteraanistipendit ja lahjakortit**

ÄU:n veteraanijaosto palkitsee omilla veteraanistipendeillään ja lahjakorteillaan hyvin menestyneitä ja aktiivisesti toiminnassa mukana olleita alle 22-vuotiaita urheilijoita. Veteraanijaosto myöntää vuosittain määrittelemänsä rahasumman, joka jaetaan yleisurheilujaoston tekemien jakoperusteiden mukaisesti stipendeinä urheilijoille. Alle 14-vuotiaat palkitaan lahjakortein.

**Viikkokisojen palkinnot**

Lasten viikkokisojen kaikki osallistujat palkitaan osallistumismitalilla. Lisäksi jokainen osallistuja saa mahdollisuuden ilmaiseen uintikertaan uimahalli Vesivelhossa erikseen määriteltynä ajankohtana. Yleisurheilujaosto kustantaa uinnin.

Viikkokisojen parhaat urheilijat (tyttö ja poika) palkitaan ikäluokittain ahkeruuteen, tulostasoon ja sijoituksiin perustuen. Lisäksi palkitaan ahkerin viikkokisakävijä, viikkokisatoimitsija ja koko viikkokisasarjan paras urheilija.

Palkitsemiset tapahtuvat kauden lopuksi pidettävässä kauden päätös- ja palkitsemistilaisuudessa loka-marraskuun aikana.

**Stipendien maksukäytännöt ja omavastuut**

Kaikki myönnetyt stipendit maksetaan urheilu- ja liikuntaharrastuksesta, välineistä, tavaroista tai kilpailuista aiheutuneita kuluja vastaan. Kulut voivat olla myös matkakuluja kilpailu- tai harjoitusmatkoista. Tositteet maksuista tulee olla mukana.

Yleisurheilujaosto on määritellyt leirityksien omavastuuksi 60 euroa/leiri, mikäli leiri kestää enemmän kuin yhden päivän. Yksipäiväisistä piirileireistä omavastuu on puolet (50%) leiripäivän hinnasta. Hippo Power- leirityksen omavastuu on niin ikään puolet (50%) leiripäivän hinnasta. Mikäli Hippo Power- leiritys kestää kauemmin kuin päivän, omavastuu on 60 euroa/leiri.

Lajikarnevaaleille osallistuvan urheilijan ja valmentajan karnevaalimaksusta jaosto kustantaa puolet (50%).

Yleisurheilujaosto voi anoa ansiomerkkejä tai huomionosoituksia aktiivisesti ja pitkään seuran hyväksi työtä tehneille henkilöille.

Matkakulukorvaus on 25 senttiä/kilometri. Matkalaskukaavake on kopioitavissa seuran nettisivuilta.

1. **Viestintä ja markkinointi**

Seuran pääasiallisin viestintä- ja markkinointikanava niin sisäisessä kuin ulkoisessakin viestinnässä ovat seuran viralliset nettisivut osoitteessa [www.aanekoskenurheilijat.fi](http://www.aanekoskenurheilijat.fi). Nettisivut ovat virallinen tiedotuskanava, josta on luettavissa viimeisin tieto siitä, mitä seurassa tapahtuu sekä siitä, mitä on tapahtunut. Sivustolta löytyy oleellinen tieto niin pääseuran kuin jaostojenkin toiminnasta. Yleisurheilulla on oma sivusto-osionsa.

Lisäksi sosiaalisen median Facebook-palvelusta löytyy ÄU:n oma yhteisösivu sekä Äänemäen yhteisösivu, joilla myös tiedotetaan asioista.

Yleisurheilujaosto tekee yhteistyötä paikallisten lehtien kanssa ja käyttää lehtiä yhtenä tärkeimpänä kanavana toimintansa ulkoiseen markkinointiin ja viestintään. Lisäksi ilmoitustaulut, kilpailutapahtumat, osallistuminen ja näkyvyys erilaisissa tapahtumissa toimivat ulkoisen markkinoinnin välineinä. Äänemäellä on erityinen rooli seuran toiminnan näkyvyyttä mitattaessa.

Sisäinen tiedotus ja markkinointi tapahtuvat nettisivujen lisäksi pääsääntöisesti sähköpostitse. Jaosto luonnollisesti tiedottaa sisäisesti asioistaan kokouksissa.

Yleisurheilujaoston pääsponsoreina ja – yhteistyökumppaneina ovat Äänekosken kaupunki ja Äänekosken Energia, jotka tukevat jaoston toimintaa vuosittain huomattavalla summalla. Äänekosken Energia rahoittaa toistaiseksi mm. Team- stipendirahaston toiminnan.

1. **Varainhankinta ja sponsoriyhteistyö**

Äänekosken Urheilijoiden merkittävin tulonlähde on Äänemäen toiminnasta saatava tuotto. Yleisurheilujaosto on mukana jakamassa tuottoa. Jaostot osallistuvat Äänemäen toimintaan ja pääseura maksaa tuotosta talkoopalkkioina osuuksia jaostoille.

Äänekoski Games käsiohjelman mainosmyynti on merkittävä tulonlähde jaostolle.

Kausimaksut, urheilukoulumaksut ja omavastuut kartuttavat jaoston kassaa.

Yleisurheilujaosto tekee talkootyötä erikseen sovittaviin tapahtumiin eri tahojen kanssa.

Yleisurheilujaoston osuus Kunniakierros-tapahtuman tuotosta ohjataan Team-rahaston valmentajapalkkioita varten.

**Jaoston rahaliikenne**

Yleisurheilujaoston rahaliikenne kulkee jaoston Osuuspankissa olevan tilin kautta.

Tilinkäyttöoikeus on rahastonhoitajalla. Rahastonhoitajan lisäksi jaosto valvoo rahaliikennettä ja tarkastaa tiliotteet aina kokoontuessaan.

Team-rahastolla on oma tilinsä, jonka käyttöoikeudet omistaa erikseen valtuutetut henkilöt (3kpl).

Koko seuran kirjanpidon hoitaa ostopalveluna Tilitoimisto Luotola Oy.

1. **Toiminnan vuosikello**



Seuratoiminnan vuosikello

Äänekosken Urheilijat ry / yleisurheilu

**MARRASKUU**

-seuran ja piirin syyskokoukset

-toimintasuunnitelma valmis

-talousarvio/budjetti laadittu

-seurasiirtopaperit kuntoon

-valmentajakoulutukset (?)

-alue- ja piirileirit jatkuvat

-kansallisten kilpailujen haku (Äänekoski Games)

- SM-hallien majoitusvaraukset

**JOULUKUU**

-kilpailujen hakemisesta päättäminen

-piiri- ja HippoPower leirit jatkuvat

-kaupungin kohdeavustusten haku

-seuran joululeiri Kuortaneella

**HELMIKUU**

-SM-hallit

-hallikilpailut (ilmoittautumiset jne)

**TAMMIKUU**

-uuden jaoston järjestäytyminen

-seurarekisterin päivitykset

-nettisivujen päivitykset

-pm- ja alueellisten kilpailujen hakeminen

-kesän kilpailukalenterin suunnittelu

-kunniakierroksen ajankohta?

-alue-, piiri- ja HippoPower leiritykset jatkuvat

**LOKAKUU**

**-**kauden päätös- ja palkitsemistilaisuus

-uusi harjoituskausi käynnistyy

-toimintasuunnitelman laadinta

-talousarvion/budjetin laadinta

-avustusten hakeminen

-pääseuran syyskokoukseen valmistautuminen

-jaoston kokoonpano; eroamiset/

uusien toimijoiden rekrytointi

-alue-, piiri- ja HippoPower leiritykset alkavat

**ELOKUU**

-viikkokisat jatkuvat

-nuorten SM-kilpailut

-talven halli- ja salivuorojen haku ja varaukset

-Hippokisat

**SYYSKUU**

-alueelliset nuorisokilpailut (?)

**-**leirityksiin haku

**-**palkitsemistilaisuuden suunnittelu

(palkittavat, palkintohankinnat)

-talviharjoittelun suunnittelu ja

valmentajakartoitus

-harjoitusryhmien perustaminen

(liikuntaleikkikoulu, urheilukoulut)

**TOUKOKUU**

-viikkokisasarjan avaus

-tuomarikoulutukset (?)

-ohjaajakoulutukset

-kesän kilpailujen palkintotilaukset

-Äänekoski Games järjestelyt

-kilpailuorganisaation herättely

**KESÄKUU**

-alueelliset nuorisokilpailut (?)

-kansallinen Äänekoski Games

-SM-kilpailujen majoitusten varaukset

-viikkokisat jatkuvat

**HEINÄKUU**

-nuorten SM-kilpailuihin ilmoittautumiset

-viikkokisat ”lomalla”

- alueelliset nuorisokilpailut (?)

**HUHTIKUU**

-alue-, piiri- ja HippoPower leiritykset jatkuvat

-kesän harjoitusten suunnittelu; ryhmät, harjoitusajat ja ohjaajat

-kesän viikkokisojen suunnittelu

-piirin ja seuran kevätkokous

-Äänekoski Games työstäminen jatkuu

**MAALISKUU**

-Äänekoski Games suunnittelua

(sponsorit ym.)

-Tampere Indoor Junior Games

-kenttävaraukset kesän kisoille

-toimintakertomuksen laadinta

-pääseuran kevätkokoukseen valmistautuminen

1. **Tilastointi**

Tilastoinnista vastaa toistaiseksi Arvo Siltanen.

Nettisivujen yu-osiosta löytyy tilastopörssi, josta on luettavissa mm. ÄU Alltime, Keski-

Suomen parhaat, Uusi Äänekoski ja ÄU-kausitilastot. Lisäksi tilastopörssistä löytyy esimerkiksi alueellisten nuorisokilpailujen ja Hippokisojen tuloksia.

[www.tilastopaja.fi](http://www.tilastopaja.fi) palvelusta on luettavissa urheilijakohtaisesti vuosittaiset tilastot. Tilastoinnin edellytyksenä on urheilijalisenssi, jonka lunastaminen rekisteröi urheilijan tilastopajan tietokantaan.

Lasten viikkokisasarjan tulokset löytyvät kokonaisuudessaan ÄU:n nettisivujen viikkokisaosiosta.

1. **SM-kisojen korvauskäytännöt**

 Yleisurheilujaosto kustantaa urheilijalle SM-kilpailuista seuraavat kulut:

* majoituskuluista 60 euroa/yö, mikäli kilpailupaikkakunta on sellainen, että yöpymistä vaaditaan tai laji on varhaisena ajankohtana tai urheilijalla on lajeja useampana päivänä. Urheilijasopimuksessa käydään henkilökohtaisesti läpi tulevan kauden SM-kilpailujen kulukorvaukset.
* matkakulut (kilometrikorvaus 25snt/km), mikäli seura ei osoita yhteiskuljetusta
* osallistumismaksut

 Ruokailuja ei korvata.

 Lisäksi huomioitavaa:

* yleisessä sarjassa majoitus- ja matkakuluista korvataan kauden aikana Kalevan kisat ja SM-hallikilpailut
* nuorten sarjoissa 14-22v majoitus- ja matkakuluista korvataan yksi (1) SM-hallikilpailu (SM-hallit tai nuorten SM-hallit) ja yksi (1) SM-kilpailu (Kalevan kisat tai nuorten SM-kisat) kauden aikana

 Yleisurheilujaosto kustantaa valmentajalle/huoltajalle SM-kilpailuista seuraavat kulut:

* yksi (1) SM-kilpailu majoituksineen ja matkakuluineen (kilometrikorvaus 25snt/km) omavalintaisesti, joko kesältä tai talvelta.

 Ruokailuja ei korvata.

 SM-viesteihin osallistuvien urheilijoiden ja valmentajan majoitus- ja matkakulut maksaa

 yleisurheilujaosto.

 **Menettely sairastapauksissa**

 Mikäli urheilija sairastuu tai loukkaantuu ennen SM-kisoja, eikä pysty osallistumaan kisoi-

 hin, kisoja varten budjetoitua summaa ei voi siirtää toisen kisatapahtuman kuluihin.

 Mikäli urheilija sairastuu tai loukkaantuu kisapaikalla, kulut korvataan normaalisti

 budjetoidun summan mukaisesti.

 Mikäli urheilija on ilmoittautunut kisoihin, on sairastunut tai loukkaantunut ennen kisoja ja

 esiintyy kilpailupaikalla esim. katsojana, mutta ei pysty kilpailemaan, niin budjetoitua

 kulukorvausta ei makseta.

1. **Hakemukset ja anomukset**

Yleisurheilujaoston vuosittaisia hakemuksia ja anomuksia ovat seuraavat:

* harjoitusvuorojen haku; kesän kenttävuorot (liikuntapuisto ja Palomäen kenttä), talven salivuorot (liikuntatalo, Koulumäen telinesali ja maapohjahalli).
* kenttävaraukset kilpailutoimintaa varten; liikuntapuisto
* vuosiavustuksen haku kaupungilta
* sponsorituen haku kaupungilta Äänekoski Games järjestelyihin
* avustus viikkokisojen palkintoihin, kaupunki

 Hakemuksien ja anomusten tekemisestä huolehtivat jaoston puheenjohtaja yhdessä vara-

 puheenjohtajan kanssa.

1. **Seura-asut ja varustehankinnat**

Äänekosken Urheilijoiden virallisen edustusasun värit ovat musta, punainen ja valkoinen. Asuissa on tunnuksena rintaan painettu seuran logo. Kilpailuasujen mallit voivat vaihdella urheilijan mieltymyksen ja lajin vaatimusten mukaan, mutta värit ja logo tulee olla sääntöjen mukaiset.

Seuran edustusasua tulee aina käyttää SM-kisoissa. pm-kisoissa, kansallisissa kisoissa, sisuhuipentumissa ja mahdollisissa seuracup- kisoissa edustusasun käyttäminen on suotavaa.

Seuran edustusasuja tilataan keskitetysti tarpeen mukaan, pääsääntöisesti keväällä ennen kilpailukauden alkamista. Hyväkuntoisia lasten kokoja pyritään kierrättämään. Asujen hankinnasta vastaa asuvastaava, jolta asuja voi tiedustella. Asiassa auttavat myös muut seuran toimijat, ohjaajat ja valmentajat.

**Urheilijat maksavat itse edustusasuista ja muista seura-asuista omavastuuosuuden, joka** **on puolet (50%) asun hinnasta**. Jaosto kustantaa loput. Joitakin asuja on mahdollista saada ilmaiseksi riippuen jaoston taloudellisesta tilanteesta.

Asuihin pyritään jaoston toimesta hankkimaan yhteistyöyritysten mainoksia, joilla katetaan asuista aiheutuvia kuluja. Myös seura-alennuksia hyödynnetään.

Tällä hetkellä seuralla on käytössä seuraavat yhtenäiset asut:

* kilpailuasu; musta-valkoinen (hihaton paita, toppi, urheiluhousu, lyhyt pyöräilyhousu)
* lämmittelypaita; pitkähihainen, punainen
* pitkä trikoohousu; musta
* T-paita; musta ja punainen
* tuulipuku; musta-valkoinen
* sadeasu; punainen takki, mustat housut